Det var egentlig planen, at et nyt parti, Danmarks Vision, i år skulle stille op til kommunalvalget i Roskilde, Ikast og Aalborg. Men kandidaterne fra de to første byer har valgt i stedet at stille op for Liberal Alliance og Det Konservative Folkeparti. Derfor bliver det udelukkende vælgerne i Aalborg, der kan stemme på det nye parti, stiftet i 2019 som et liberalt parti, der ønsker, at flere erhvervsfolk er med til at træffe beslutningerne. Partiet er endnu ikke opstillingsberettiget til Folketinget (ifølge Indenrigs- og Boligministeriet er der p.t. indsamlet 14 af de krævede godt 20.000 vælgererklæringer). Men partiet har lokalt indsamlet de 50 stillere, som det i Aalborg fordrer at stille op til kommunalvalget. Imod vindmøller Spidskandidat er Per Pallisgaard Nielsen fra Vodskov. Han stiller op sammen med sin samlever, Marianne Aagaard, der er initiativtager og stifter af Danmark Vision, samt yderligere et bestyrelsesmedlem. Per Pallisgaard Nielsen, der er 55 år, driver sammen med samleveren et konsulentfirma og et rengøringsfirma. Tidligere har parret været beskæftiget i it-branchen. Til kommunalvalget er hovedmålet "at give oplandsbyerne en stemme". - Vi bor selv i Vodskov, og føler ikke, at der er partier, der reelt vil tale vores sag. Ingen har fokus på vores ønsker. Måske siger de, at de har det, men de har ikke vist det i handling, siger Per Pallisgaard Nielsen. Konkret vil Danmarks Vision kæmpe imod, at der opsættes store vindmøller ved oplandsbyer. Møllerne skal i stedet ud på havet. Politisk er Danmarks Vision ifølge Per Pallisgaard Nielsen et midterparti. Han anser det for umuligt at vælte den siddende socialdemokratiske borgmester, men vil gerne fratage partiet det absolutte flertal og trække byrådet i en mere liberal retning.

Referat:
I 2019 stiftede en kreds af liberale et nyt nationalt parti Danmarks Vision. Nogle af initiativtagerne bor i Aalborg Kommune, og de stiller nu op til kommunalvalget - som det eneste sted i landet.